《和汪端中陪府君游东湖》
宋代·黄公度

汉家虎玺重分铜，銮坡厌直金莲红。
海角疮痍烦大手，循良不愧古人风。
偃蹇霜风铃阁寂，蒙茸春色圜扉空。
为郡风流见前辈，隙日车盖飞城东。
鳌首虚亭未泯灭，骚人古意无终穷。
香风十里菰蒲外，喜气一城尊俎中。
中原景物久荆棘，南渡衣冠随梗蓬。
此地龟文符古识，盛观略与承平同。
腐儒谬忝无双裔，声价远惭吾祖童。
青衫幕府困奔走，赖有新诗为发聋。

作者简介：黄公度（1109～1156）字师宪，号知稼翁，莆田（今属福建）人。绍兴八年进士第一，签书平海军节度判官。后被秦桧诬陷，罢归。除秘书省正字，罢为主管台州崇道观。十九年，差通判肇庆府，摄知南恩州。桧死复起，仕至尚书考功员外郎兼金部员外郎，卒年四十八，著有《知稼翁集》十一卷，《知稼翁词》一卷。